Saiva à dî, “stöia de un progetto belliscimo che o no s’è realizzou”, e oua ve conto perché. Da primmaveia do 2014, a-o delà do Laboratöio de zeneise, do quæ emmo dito, a mæ attivitæ a l’ea tutta concentrâ in sciô dialogo ch’eo riescio à inandiâ con l’amministraçion regionale, e in particolare con l’assessô a-a Coltua, ch’o se ciammava Berlangieri. Da-e primme conversaçioin l’ea nasciuo l’idea da campagna “Think Global-Speak Local ”, presentâ da mi comme unna propòsta, ançi, comme unna serie de propòste tra e quæ l’assessô o l’aviæ posciuo çerne. Dòppo un pâ de riunioin, ne femmo unna tersa – presente ascì o professô Fiorenzo Toso, linguista fra i mascimi esperti da lengua da Liguria – e l’assessô Berlangieri o se mostra d’accòrdio con l’idea de portâ avanti unna de idee previste da-o primmo documento, òssæ de comensâ co-a “Settemaña da lengua ligure”. Apreuvo saiæ dovuo vegnî unna lezze regionale ch’a l’asseguesse no solo a realizzaçion da manifestaçion tutti i anni, ma atre forme de arrembo instituçionâ verso o zeneise e e seu varietæ.
A Liguria a no l’è mai stæta coscì vixiña à vedde a seu lengua riconosciua da-a Region. Scrivo donca un cian de mascima da manifestaçion, prevista pe-a primaveia de l’anno dòppo (2015). A decixon a l’è piggiâ, fissemmo a primma riunion operativa pe-i 31 de luggio do 2014. M’ô regordiò pe tutta a vitta: pe mi o l’ea l’urtimo giorno de travaggio, avanti de vacanse d’agosto. À sta riunion “operativa” ean presenti ascì un tecnico da Region e o Prescidente da Consulta Ligure , Franco Salvadori. A Consulta, che a riunisce tutte e associaçion tradiçionali che an à vedde co-a lengua in Liguria (escì ben che lô, de spesso, ghe dixan “dialetto”), a l’è e a l’ea un partner semi-offiçiâ da Region inte sta materia. Coscì se capisce a seu presensa.
Peccou però che, tòsto che a comensa a riunion, o Prescidente Salvadori, ammiando i ponti do progetto, o priçipie à dî: “sto chì no se peu fâ, questo o l’è rischioso, gh’ò poia che no vëgne nisciun, no son cöse che se peuan fâ chì da niatri”, eccetera. Mi me toccava se gh’ea. O paiva un di “nemixi” da lengua, no un ch’o doviæ rappresentâ chi ghe tëgne! Tant’è che i dubbi comensan à vegnî à galla anche tra l’assessô e o tecnico; tutto o vëgne misso torna in discuscion. M’arregòrdo che me son trovou à dî: “ma in Còrsega fan unna manifestaçion pægia e a l’è un successo!”, e o tecnico o me riponde”scì, ma chì no semmo in Còrsega”. Regòrdo ascì che o Salvadori, arrivou a-o ponto do tiatro, che o prevedeiva de rappresentaçion do Molière inte l’adattaçion do Setteçento do Steva de Franchi , o se n’ea sciortio con dî: “e pöi mi son conträio à ste traduçioin, o nòstro teatro ghe l’emmo, e o l’è un atro”.
O Prescidente da Consulta o no saveiva, donca, de l’existensa do Steva de Franchi, mascimo scritô zeneise do Setteçento. Mi no ea preparou pe quella scituaçion. Pensava de avei za fæto tutto o travaggio de convinçimento, e che oua e cöse saieivan anæte in deschinâ. Aiva visto inta convocaçion che a-a riunion a l’aviæ parteçipou anche a Consulta, e a me paiva unna bella cösa. No saveiva ancon, evidentemente, che tipo de realtæ a rappresenta a Consulta… Coscì, e cöse se mettan mâ; tanto mâ che à un bello momento, tra modifiche e scancellamenti me paiva che do progetto a-o quæ aiva travaggiou pe di meixi no ne restesse ninte. E donca, tra e polemiche, staggo sciù e me ne vaggo. Aiva vinto o Prescidente Salvadori: a “Settemaña da lengua ligure” a no se saiæ fæta. A Liguria incangio a l’aiva perso.
Lescico
Apreuvo: in seguito
Arrembo: appoggio
Ascì: anche
Çerne: scegliere
Cian: piano
Deschinâ: discesa
Inandiâ: avviare
Incangio: invece
Mâ: male
Pægia: simile, uguale
Sciortî: uscire
Tòsto che: non appena
lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn ita_Latn lij_Latn lij_Latn ita_Latn ita_Latn ita_Latn